राज्यों के मुद्दे पर हुए इन चुनावों में जिस कातरता के साथ सपा और कांगे्रस जनता के बीच पहुंची, उससे जरूर जनता पिघली होगी, परिणामों के द्वारा ऐसा ही दिखाई दिया। यह सच है कि देश के राजनीतिक इतिहास में प्रत्येक चुनाव अलग अलग मुद्दों पर लड़े जाते हैं, जहां लोकसभा चुनावों में राष्ट्रीय मुद्दे प्रखर होते हैं वहीं विधानसभा चुनाव में क्षेत्रीय मुद्दों को प्राथमिकता के साथ उछाला जाता है। लोकसभा चुनाव से पूर्व हुए पांच राज्यों के विधानसभा चुनावों ने जो परिणाम दिए, उसमें भाजपा को सफलता मिली। इन चुनाव परिणामों के बाद सभी दलों ने यही कहा कि लोकसभा के चुनाव में इन परिणामों का असर नहीं होगा, क्योंकि लोकसभा चुनाव राष्ट्रीय मुद्दों पर होते हैं, लेकिन अब उप चुनावों के परिणाम के बाद इन सभी दलों के स्वर बदले हुए हैं। सब कह रहे हैं कि मोदी का जादू समाप्त हो गया है।